
Crește datoria statului român. Împrumuturi pentru falimentul firmelor de 
asigurări 


Despăgubirile după falimentul firmelor RCA, achitate prin împrumuturi ale Guvernului 


Pentru Fondul de Garantare a Asiguraţilor nu are bani suficienţi, Guvernul va fi 
obligat să se împrumute pentru a finanța falimentul firmelor RCA. O Directivă 
Europeană, cu aplicabilitate din decembrie 2023, adoptată de Executiv, prevede 
un termen de 3 luni, transformat în șase luni de România, pentru achitarea 
despăgubirilor pentru poliţele RCA emise de companiile intrate în faliment. 


Cu o 
întârziere de peste o lună, Guvernul a adoptat proiectul de lege pentru modificarea și 
completarea Legii nr. 213/2015 privind Fondul de garantare a asiguraţilor, care transpune 
Directiva Europeană privind asigurarea de răspundere civilă auto și controlul obligaţiei de 
asigurare a acestei răspunderi. 


Problema cea mai mare a acestui act normativ este că obligă statul român să suporte 
jafurile firmelor de asigurări, sub supravegherea ASF, care au generat sute de mii de 
dosare de despăgubiri, lăsate fără finanțare. Deocamdată, Fondul de Garantare a 
Asiguraţilor a ajuns la cererile de restituire pentru dosarele de daună din iulie 2022, însă 
Directiva Europeană impune plata despăgubirilor în cel mult 3 luni de la acceptarea ofertei 
de către persoana prejudiciată, perioadă transformată de Guvernul României în maximum 
6 luni de la depunerea cererii. Mai mult, Fondul de Garantare a Asiguraților va proteja 
indirect creditorii de asigurări care sunt persoane prejudiciate RCA cu reședința în alte 
state membre, prin rambursarea către organismele similare din statele lor de reședință a 
sumelor achitate de acestea, în vederea soluționării cererilor de plată formulate de 
respectivele persoane pentru repararea prejudiciilor suferite ca urmare a producerii 
riscurilor acoperite prin contracte RCA încheiate de asigurătorii debitori persoane juridice 
române aflați în procedură de faliment sau în procedură de lichidare care nu este bazată 
pe insolvenţă. 


Bani din privatizări 


Astfel, în proiectul de lege, se prevede ca, în situaţii excepţionale, în care resursele 
financiare disponibile ale Fondului de Garantare a Asiguraților nu sunt suficiente pentru 
acoperirea cuantumului sumelor datorate de Fond creditorilor de asigurări și organismelor 
similare din alte state membre, Guvernul, prin Ministerul Finanţelor, la solicitarea 
Fondului, pune la dispoziția acestuia sumele necesare, sub formă de împrumut, în termen 
de maximum 30 de zile de la data solicitării. Sursa fondurilor pentru acest împrumut este 
reprezentată de vărsămintele din privatizare în lei și valută înregistrate în contul 
Trezoreriei Statului. "În situaţia în care valoarea împrumutului ce urmează a fi solicitat 
depășește suma disponibilităţilor din vărsăminte din privatizare în lei înregistrate în contul 
curent general al Trezoreriei Statului, Fondul poate solicita în completare un împrumut în 
valută din vărsăminte din privatizare în valută. Dacă vărsămintele din privatizare sunt 


insuficiente, Ministerul Finanţelor poate lansa împrumuturi de stat, prin derogare de la 
prevederile art. 4 alin. (1) lit. d) și alin. (2) din Ordonanţa de urgenţă a Guvernului nr. 
64/2007 privind datoria publică”, se arată în proiectul de lege aprobat de Guvern. 


Dispare limita de 500.000 de lei 


La achitarea despăgubirilor se va elimina plafonul actual de 500.000 de lei, în cazul 
persoanelor prejudiciate RCA, plățile urmând a fi efectuate de către Fond în limita unui 
plafon de garantare care este dat de nivelul limite maxime de răspundere a asigurătorului 
care a încheiat contractul RCA, adică cea mai mare valoare dintre limita de răspundere 
prevăzută în legislația aplicabilă locului de producere a accidentului și cea prevăzută în 
contractul RCA. Potrivit Directivei Europene, fiecare stat membru solicită ca sumele 
pentru care este obligatorie asigurarea să fie de minimum 6.450.000 euro per accident, 
indiferent de numărul persoanelor prejudiciate, sau 1.300.000 euro pentru fiecare 
persoană prejudiciată, în cazul vătămărilor corporale, iar în cazul daunelor materiale, de 
minimum 1.300.000 euro per accident, indiferent de numărul persoanelor prejudiciate. 


Claudia Marcu 


See Full Bio: 


